సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ముకేశ్ అంబానీ మరో ఘనత
కొత్తగా ప్రారంభించిన రిలయన్స్‌ జియో ద్వారా ఆయన భారత్‌ ఆర్థిక వ్యవస్థలో పెనుమార్పులను తీసుకొచ్చే అవకాశముందని ఫారిన్ పాలసీ   అభిప్రాయపడింది. భవిష్యత్తులో ఫేస్‌బుక్, గూగుల్‌లకు కూడా పోటీనిచ్చే సత్తా జియోకు ఉందని పేర్కొంది.
Samayam Telugu | Updated:
Jan 17, 2019, 08:58AM IST
హైలైట్స్
గ్లోబల్ థింకర్స్ 2019 జాబితాలో చోటు
లిస్ట్‌లో జాక్ మా, జెఫ్ బెజోస్, క్రిస్టీన్ లగార్డ్
22న పూర్తి జాబితా విడుదల
దేశీ కార్పొరేట్‌ దిగ్గజం, అపర కుబేరుడు ముకేశ్‌ అంబానీ మరో ఘనతను సొంతం చేసుకున్నారు. ‘గ్లోబల్‌ థింకర్స్‌’-2019 జాబితాలో చోటు దక్కించుకున్నారు. 2019 ఏడాదికి సంబంధించి ఫారిన్‌ పాలసీ పబ్లికేషన్స్‌ 100 మంది ప్రపంచ అత్యుతమ ఆలోచనాపరుల (గ్లోబల్‌ థింకర్స్‌) జాబితాను ప్రకటించింది. ఈ జాబితాలో అంబానీతోపాటు అలీబాబా వ్యవస్థాపకుడు జాక్‌ మా, అమెజాన్‌ సీఈఓ జెఫ్‌ బెజోస్, అంతర్జాతీయ ద్రవ్య నిధి (ఐఎంఎఫ్‌) చీఫ్‌ క్రిస్టీన్‌ లగార్డ్‌ తదితరులున్నారు. మొత్తం 100 మందిలో కొన్ని పేర్లను మాత్రమే ప్రకటించిన ఫారిన్‌ పాలసీ... పూర్తి జాబితాను ఈ నెల 22న విడుదల చేయనుంది.
44.3 బిలియన్‌ డాలర్ల సంపదతో 2018లో జాక్‌ మాను వెనక్కినెట్టి రిలయన్స్‌ ఇండస్ట్రీస్‌ అధినేత ముకేశ్‌ అంబానీ ఆసియాలోనే నంబర్‌ వన్‌ సంపన్నుడిగా అవతరించారని ఫారిన్ పాలసీ తెలిపింది. ప్రధానంగా చమురు, గ్యాస్, రిటైల్‌ స్టోర్ల ద్వారా ఆయన ఈ స్థాయిలో సంపదను దక్కించుకున్నారని పేర్కొంది. కొత్తగా ప్రారంభించిన రిలయన్స్‌ జియో ద్వారా ఆయన భారత్‌ ఆర్థిక వ్యవస్థలో పెనుమార్పులను తీసుకొచ్చే అవకాశముందని అభిప్రాయపడింది. భవిష్యత్తులో ఫేస్‌బుక్, గూగుల్‌లకు కూడా పోటీనిచ్చే సత్తా జియోకు ఉందని పేర్కొంది.
‘సెల్యులార్‌ డేటా, వాయిస్‌ కాల్స్‌ను తొలి ఆరు నెలల పాటు ఉచితంగా ఇవ్వడం ద్వారా 10 కోట్ల మందికి పైగా వినియోగదారులను ఎంతో త్వరగా తమ ఖాతాలో వేసుకున్నారు. ప్రపంచంలోనే అతిపెద్ద ప్రజాస్వామ్య దేశంలో స్మార్ట్‌ఫోన్‌ ద్వారా ఇంటర్నెట్‌ వినియోగాన్ని వేగవంతం చేశారు’ అని పేర్కొంది.
మొత్తం జాబితాను 10 విభాగాలుగా విభజించామని, టెక్నాలజీ కేటగిరిలో అంబానీ స్థానం దక్కించుకున్నారు. గత దశాబ్ద కాలంలో ప్రభావాన్ని చూపిన వ్యక్తుల జాబితాలో జాక్‌మా, క్రిస్టీన్‌ లగార్డేలు చోటు చేసుకున్నారు. యూరోపియన్‌ కమిషనర్‌ ఫర్‌ కాంపిటిషన్‌ మార్గరెట్‌ వెస్టాగర్‌, టీవీ వ్యాఖ్యాత ఫరీద్‌ జకారియా, బిల్‌-మిలిందా గేట్స్‌, అమెజాన్‌ బెజోస్‌ ఇందులో చోటు దక్కించుకున్నారు. న్యూజిలాండ్‌ ప్రధాని జసిండా ఆడెర్న్‌ 40 ఏళ్ల లోపు ఆలోచనాపరుల జాబితాలో ఉన్నారు.